32003R1059
L 154/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1059/2003 НА ЕВРОПЕЙСКИЯ ПАРЛАМЕНТ И НА СЪВЕТА
от 26 май 2003 година
за установяване на обща класификация на териториалните единици за статистически цели (NUTS)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285 от него,
като взеха предвид предложението на Комисията (1),
като взеха предвид становището на Европейския икономически и социален комитет (2),
като взеха предвид становището на Комитета на регионите (3),
в съответствие с процедурата, предвидена в член 251 от Договора (4),
като имат предвид, че:
(1)
Потребителите на статистиката посочват нарастваща потребност от хармонизиране, за да се получават сравними данни в целия Европейски съюз. За да функционира вътрешният пазар се нуждае от статистически стандарти, приложими при събирането, предаването и публикуването на националната статистика и статистиката на Общността, така че субектите в общия пазар да получават сравними статистически данни. В този контекст, класификациите са важен инструмент за събиране, съставяне и разпространение на сравнима статистика.
(2)
Регионалната статистика е крайъгълният камък на европейската статистическа система. Тя се използва за редица цели. В продължение на много години европейската регионална статистика се събираше, съставяше и разпространяваше на основата на обща регионална класификация, под наименованието „Номенклатура на териториалните единици за статистически цели“ (наричана оттук нататък NUTS). Сега е необходимо тази регионална класификация да се фиксира в законова рамка и да се определят ясни правила за бъдещи промени в тази класификация. Класификацията по NUTS не трябва да изключва съществуването на други подразделения и класификации.
(3)
В съответствие с това, цялата статистика на държавите-членки, предавана на Комисията, разпределена по териториални единици, трябва да използва класификацията по NUTS, там където това е приложимо.
(4)
В анализите си и разпространението им, там където това е приложимо, Комисията трябва да използва класификацията по NUTS за цялата статистика, класифицирана по териториални единици.
(5)
Необходими са различни нива за регионалната статистика в зависимост от целта на тази статистика на национално и европейско ниво. Подходящо е да има най-малко три подробни йерархични нива в европейската регионална класификация по NUTS. Държавите-членки могат да имат допълнителни подробни нива по NUTS когато смятат, че това е необходимо.
(6)
Информацията относно настоящия състав на регионите от ниво 3 по NUTS е необходима за правилното администриране на класификацията по NUTS и по тази причина редовно трябва да се предава на Комисията.
(7)
Необходими са обективни критерии за дефиниране на регионите, за да се гарантира безпристрастност, когато се съставя и използва регионалната статистика.
(8)
Потребителите на регионалната статистика се нуждаят от стабилност на номенклатурата във времето. Следователно, класификацията по NUTS не трябва да се изменя прекалено често. Настоящият регламент ще осигури по-голяма стабилност на правилата във времето.
(9)
Сравнимостта на регионалната статистика изисква регионите да бъдат със сравними мащаби по отношение на населението. За да се постигне тази цел, измененията на класификацията по NUTS трябва да направят регионалната структура по-хомогенна в смисъл на брой на населението.
(10)
Трябва да се отчита действителното политическо, административно и институционално положение. Неадминистративните единици трябва да отразяват икономическите, социалните, културните, географските условия или условията на околната среда.
(11)
Трябва да се прави позоваване на определението за „население“, на което се основава класификацията.
(12)
Класификацията по NUTS е ограничена до икономическата територия на държавите членки и не предоставя цялостно покритие на територията, за която е валиден Договорът за създаване на Европейската общност. По тази причина, използването ѝ за цели на Общността трябва да бъде преценявано за всеки отделен случай. Икономическата територия на всяка страна, така както е определена в Решение 91/450/ЕЕС на Комисията (5) включва и извънрегионална територия, състояща се от части от икономическата територия, които не могат да се причислят към определен регион (въздушно пространство, териториални води и континенталния шелф, териториални анклави, по-специално посолства, консулства и военни бази, и залежи от петрол, природен газ и други в международни води, извън континенталния шелф, разработвани от местни жители). Класификацията по NUTS също трябва да предоставя възможност за статистика за тази извънрегионална територия.
(13)
Измененията на класификацията по NUTS ще изискват непосредствени консултации с държавите-членки.
(14)
Тъй като целта на предложеното действие, а именно хармонизацията на регионалната статистика, не може да бъде постигната в достатъчна степен от държавите членки и по тази причина може да бъде постигната по-добре на нивото на Общността, Общността може да приеме мерки, в съответствие с принципа на субсидиарността, така както се предвижда в член 5 от Договора. В съответствие с принципа на пропорционалността, както се предвижда в този член, настоящият регламент не излиза извън това, което е необходимо, за да се постигне тази цел.
(15)
Класификацията по NUTS, предвидена в настоящия регламент трябва да замени „Номенклатурата на териториалните единици за статистически цели (NUTS)“, определяна до днес от Статистическата служба на Европейските общности в сътрудничество с националните статистически институти. Вследствие на това, всяко позоваване на „Номенклатурата на териториалните единици за статистически цели (NUTS)“ в актове на Общността сега трябва да се приема като позоваване на класификацията по NUTS, определена в настоящия регламент.
(16)
Регламент (ЕО) № 322/97 на Съвета от 17 февруари 1997 г. относно статистиката на Общността (6) представлява еталонната рамка за разпоредбите на настоящия регламент.
(17)
Мерките, необходими за изпълнението на настоящия регламент трябва да бъдат приети в съответствие с Решение 1999/468/ЕО на Съвета от 28 юни 1999 г., относно установяването на процедурите за упражняване на изпълнителните правомощия, предоставени на Комисията (7).
(18)
Статистическият програмен комитет, създаден с Решение 89/382/ЕИО, Евратом на Съвета (8), беше консултиран в съответствие с член 3 от него,
ПРИЕХА НАСТОЯЩИЯ РЕГЛАМЕНТ:
Член 1
Предмет
1. Целта на настоящия регламент е да се създаде обща статистическа класификация на териториални единици, наричана оттук нататък „NUTS“, за да се позволи събирането, съставянето и разпространението на хармонизирана регионална статистика в Общността.
2. Класификацията NUTS, представена в приложение I заменя „Номенклатурата на териториалните единици за статистически цели (NUTS)“, създадена от Статистическата служба на Европейските общности в сътрудничество с националните статистически институти на държавите-членки.
Член 2
Структура
1. Класификацията NUTS подразделя икономическата територия на държавите-членки, както е определена в Решение 91/450/ЕИО, на териториални единици. Тя дава на всяка териториална единица конкретен код и наименование.
2. Класификацията NUTS е йерархична. Тя подразделя всяка държава-членка на териториални единици NUTS ниво 1, като всяка една се подразделя на териториални единици NUTS ниво 2, като всяка една от тях на свой ред се подразделя на териториални единици NUTS ниво 3.
3. Една конкретна териториална единица обаче може да се класифицира на няколко NUTS нива.
4. На едно и също NUTS ниво, две различни териториални единици в една и съща държава-членка не могат да бъдат идентифицирани с едно и също име. Ако две териториални единици в различни държави-членки имат едно и също име, към наименованията на териториалните единици се добавя идентификационния код на страната.
5. Във всяка държава-членка може да има още подробни йерархични нива, по решение на страната-членка, при което NUTS ниво 3 се подразделя. В рамките на две години от влизането в сила на настоящия регламент, Комисията, след консултации със държавите-членки, трябва да изпрати съобщение до Европейския парламент и до Съвета относно целесъобразността на определяне на правила, валидни за цяла Европа за по-подробни нива в класификацията NUTS.
Член 3
Критерии за класификация
1. Съществуващи административни единици в рамките на държавите членки представляват първият критерий, използван за дефинирането на териториални единици.
За тази цел „административна единица“ означава географска единица с административни пълномощия, която има властта да взима административни или политически решения за областта в границите на правната и институционална рамка на държавата-членка.
2. За да се установи подходящото ниво NUTS, в което трябва да се класифицира определен клас от административни единици в една държава-членка, средният мащаб на този клас административни единици в държавата-членка трябва да бъде в рамките на следните прагове на брой на населението:
Ниво
Минимум
Максимум
NUTS 1
3 милиона
7 милиона
NUTS 2
800 000
3 милиона
NUTS 3
150 000
800 000
Ако населението на цялата държава-членка е под минималния праг за дадено ниво NUTS, цялата държава-членка е една териториална единица NUTS за това ниво.
3. За целите на настоящия регламент населението на една териториална единица се състои от онези хора, които имат своето местожителство в този район.
4. Съществуващите административни единици, които се използват за класификацията NUTS са представени в приложение II. Изменения в приложение II трябва да се приемат в съответствие с регулаторната процедура, посочена в член 7, параграф 2.
5. Ако за дадено ниво от класификацията NUTS в една държава-членка не съществуват административни единици с подходящ мащаб, в съответствие с критериите, определени в параграф 2, това ниво NUTS се съставя чрез обединяване на подходящ брой съществуващи по-малки съседни административни единици. При това обединяване трябва да се взимат предвид такива подходящи критерии като географски, социално-икономически, културни условия или условия на околната среда.
Получените обединени единици оттук нататък трябва да се наричат „неадминистративни единици“. Мащабът на неадминистративните единици в една държава-членка за дадено NUTS ниво трябва да бъде в рамките на праговете за брой на населението, посочени в параграф 2.
В съответствие с регулаторната процедура, посочена в член 7, параграф 2, отделните неадминистративни единици обаче могат да се отклоняват от тези прагове поради определени географски, социално-икономически, исторически, културни или екологични условия, особено на островите или в най-крайните региони.
Член 4
Елементи на NUTS
1. В срок от шест месеца след влизане в сила на настоящия регламент, Комисията трябва да публикува елементите на всяка териториална единица на NUTS ниво 3 в смисъл на по-малките административни единици, така както са определени в приложение III, по начина по който са ѝ предадени от държавите-членки.
Изменения на приложение III трябва да се приемат в съответствие с регулаторната процедура, представена в член 7, параграф 2.
2. В рамките на първите шест месеца от всяка година, държавите членки съобщават на Комисията всички промени на елементите за предишната година, които могат да окажат влияние върху границите на NUTS ниво 3 и това трябва да става в електронния формат на данни, изискващ се от Комисията.
Член 5
Изменения в NUTS
1. Държавите членки информират Комисията за:
а)
всички промени, които са възникнали в административните единици, дотолкова доколкото те могат да окажат влияние върху класификацията NUTS, така както е определена в приложение I, или съдържанието на приложения II и III;
б)
всички други промени на национално ниво, които могат да окажат влияние на класификацията NUTS в съответствие с критериите за класификация, определени в член 3.
2. Промените в границите на NUTS ниво 3 поради промени в по-малките административни единици, както е определено в приложение III:
а)
не трябва да се разглеждат като изменения на NUTS, ако те включват промяна в населението равна на или по-малка от един процент от съответните териториални единици NUTS 3;
б)
трябва да се разглеждат като изменения на NUTS в съответствие с параграф 3 от този член, ако включват промяна в населението от повече от един процент от съответните териториални единици NUTS 3.
3. Измененията в NUTS за неадминистративните единици в една държава-членка, както се упоменава в член 3, параграф 5 могат да се направят, ако на съответното NUTS ниво изменението намалява стандартното отклонение от мащаба в смисъл на брой на населението на всички териториални единици в ЕС.
4. Измененията в класификацията NUTS трябва да се приемат през втората половина на календарната година в съответствие с регулаторната процедура, спомената в член 7, параграф 2, не по-често от един път на всеки три години въз основа на критериите, определени в член 3. Въпреки всичко, в случай на значителна реорганизация на съответната административна структура на една държава-членка, измененията на класификацията NUTS могат да се приемат на периоди по-малки от три години.
Мерките, за прилагане на Комисията, посочени в първа алинея, във връзка с предаване на данни на Комисията, влизат в сила от 1 януари на втората година след приемането.
5. Когато се прави изменение в класификацията NUTS, съответната държава-членка предава на Комисията поредицата периоди на новото регионално деление, за да се заменят вече предадените данни. Списъкът със поредиците от периоди и тяхната продължителност трябва да се определя в съответствие с регулаторната процедура, спомената в член 7, параграф 2 като се взима предвид целесъобразността на предоставянето им. Тези поредици от периоди трябва да се предоставят в рамките на две години от измененията на класификацията NUTS.
Член 6
Управление
Комисията трябва да предприеме необходимите мерки, за да гарантира непрекъснатото управление на класификацията NUTS. Такива мерки по-конкретно може да включват:
а)
разработване и осъвременяване на обяснителни записки относно NUTS;
б)
изследване на проблеми, които възникват от изпълнението на NUTS в класификациите на териториалните единици в държавите-членки.
Член 7
Процедура
1. Комисията ще се подпомага от Статистическия програмен комитет, създаден по силата на член 1 от Решение 89/382/ЕИО, Евратом (наричан оттук нататък „Комитета“).
2. Когато се прави позоваване на настоящия параграф, приложими са членове 5 и 7 от Решение 1999/468/ЕО, като се вземат предвид разпоредбите на член 8 от него.
Периодът, определен в член 5, параграф 6 от Решение 1999/468/ЕО се определя на три месеца.
3. Комитетът приема свой процедурен правилник.
Член 8
Отчет
Три години след влизане в сила на настоящия регламент, Комисията представя доклад пред Европейския парламент и пред Съвета относно неговото изпълнение.
Член 9
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 май 2003 година.